钦定古今图书集成/理学汇编/学行典/第193卷 > 周子旭〈弟子益〉
## 钦定古今图书集成/理学汇编/学行典/第193卷 > 周子旭〈弟子益〉

按《吉水县志》：“周子旭，轩昂豁达，孝友出于天性。生八
岁，亲有疾，日夜侍药食，左右不离。亲没，哀毁不能胜。
与弟子益相友爱，家尝坐事，兄弟争就狱，子旭曰：‘我
主家事，此我之责’。子益曰：‘兄先人之嫡，家之长，即万
一有不幸，宗祀谁主？弟不系家轻重，弟当往。子旭曰，
汝未有子息，今虽自任以义，即有不幸，奈身后何！此
责在我，我当往汝主家事，毋多言’。”子益知兄意不可
回，即潜诣狱，服辜谪戍辽东，卒于路。子旭闻之，哭之
痛，曰：“使弟至于此，实我也。”遂以仲子孟简为之后。后
五年，子旭亦卒。孟简，永乐元年举进士及第，授翰林
院编修，人以为善应云